
R A P O R T
asupra proiectului de Lege privind exonerarea personalului plătit din fonduri publice de la plata unor sume reprezentând venituri de natură salarială

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. PLx477/2017 din 20 noiembrie 2017, cu dezbaterea pe fond, în procedură obişnuită, a proiectului de Lege privind exonerarea personalului plătit din fonduri publice de la plata unor sume reprezentând venituri de natură salarială.

Proiectul de lege are ca obiect de reglementare exonerarea de la plată a sumelor reprezentând venituri de natură salarială pe care personalul din sectorul bugetar, ale cărui venituri de natură salarială au fost stabilite în baza Legii-cadru nr.284/2010, abrogată în prezent, pe care trebuie să le restituie, drept consecinţă a constatării unor prejudicii de către Curtea de Conturi a României sau alte instituţii cu atribuţii de control.

Proiectul de lege a fost adoptat de Senat în şedinţa din 14 noiembrie 2017.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 


La întocmirea prezentului raport, Comisia a avut în vedere:
· avizul favorabil al Consiliului Legislativ (nr.443/8.06.2017)
· avizul Consiliului Economic şi Social (nr.3031/13.06.2017)
· avizul favorabil al Comisiei pentru buget, finanţe şi bănci (nr.4c-2/1143/6.02.2018)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/540/29.11.2017)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/15/5.02.2018)
· punctul de vedere, favorabil, al Guvernului (nr.1367/6.09.2017).

La dezbaterile care au avut loc în şedinţa comisiei din 6 martie 2018 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-l George Sava - secretar general, Ministerul Agriculturii şi Dezvoltării Rurale
· d-na Aurora Jâjâie - director, Ministerul Agriculturii şi Dezvoltării Rurale.

La lucrările comisiei şi-au înregistrat prezenţa 22 deputaţi, din totalul de 23 membri ai comisiei.
Raportul comisiei a fost adoptat cu majoritate de voturi (2 abţineri).

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare.

	În urma finalizării dezbaterilor, Comisia propune Plenului Camerei Deputaţilor, adoptarea proiectului de lege cu amendamente, redate în anexa care face parte integrantă din prezentul raport. 

				PREŞEDINTE,						SECRETAR,
				Adrian Solomon						Violeta Răduţ

Întocmit,
[bookmark: OLE_LINK1][bookmark: OLE_LINK2]Consilier parlamentar Lidia Vlădescu

ANEXA

AMENDAMENTE ADMISE

În urma dezbaterilor, Comisia propune adoptarea proiectului de lege cu următoarele amendamente:


	Nr. crt.
	Text
adoptat de Senat
	 Text propus de Comisie
(autor amendament) 
	Motivare

	1. 
	
Titlul legii

Lege privind exonerarea personalului plătit din fonduri publice de la plata unor sume reprezentând venituri de natură salarială

	
Nemodificat 
	

	2. 
	
Art.1. - Prezenta lege se aplică personalului din sectorul bugetar ale cărui venituri de natură salarială au fost stabilite în baza Legii-cadru nr.284/2010 privind salarizarea unitară a personalului plătit din fonduri publice, cu modificările şi completările ulterioare.

	
Art.1. - Prezenta lege se aplică personalului ale cărui venituri de natură salarială au fost stabilite în baza actelor normative privind salarizarea personalului plătit din fonduri publice aplicabile anterior intrării în vigoare a prezentei legi.

Autori: membrii comisiei

	
Pentru a acoperi toate situaţiile similare, întrucât salarizarea s-a stabilit şi prin alte acte normative, nu numai prin Legea nr.284/2010.

	3. 
	
Art.2. - (1) Se aprobă exonerarea de la plată pentru sumele reprezentând venituri de natură salarială încasate în temeiul unor acte administrative sau clauze ale contractelor colective de muncă în vigoare la data plăţii acestor drepturi, sume pe care personalul prevăzut la art.1 trebuie să le restituie drept consecinţă a constatării Curţii de Conturi sau a altor instituţii cu atribuţii de control, a unor prejudicii.


(2) Sumele recuperate până la data intrării în vigoare a prezentei legi, ca urmare a deciziilor prevăzute la alin.(1), nu se restituie.

	
Art.2. - (1) Se aprobă exonerarea de la plată pentru sumele reprezentând venituri de natură salarială încasate în temeiul unor acte administrative sau clauze ale contractelor/ acordurilor colective de muncă în vigoare la data plăţii acestor drepturi, sume considerate a fi încasate nelegal şi pe care personalul prevăzut la art.1 trebuie să le restituie drept consecinţă a constatării de către Curtea de Conturi sau alte structuri/instituţii cu atribuţii de control, a unor prejudicii.

Alin.(2) nemodificat 

Autori: membrii comisiei

	

Pentru claritatea textului.

	4. 
	
Art.2, alineat nou
	
(3) Se exonerează de la plată și impozitul pe venit, contribuțiile sociale și obligațiile fiscale accesorii drepturilor de natură salarială prevăzute la alin. (1), consecință a constatării Curții de Conturi sau a altor structuri/instituţii cu atribuţii de control, a unor prejudicii, atât pentru salariați, cât și pentru angajatorii acestora.

Autor: deputat Marius Budăi şi membrii comisiei
	
Propunem introducerea acestui alineat motivat de faptul că, în perioada de valabilitate a contractelor colective de muncă/ acordurilor colective au fost acordate unele drepturi asimilate de către Curtea de Conturi cu cele salariale, iar instituțiile financiare, în urma verificărilor, au impus plata accesoriilor pentru respectivele drepturi, respectiv plata impozitului și a contribuțiilor sociale.  


	5. 
	
Art.3. - La data intrării în vigoare a prezentei legi, încetează plata de către personalul prevăzut la art.1 a sumelor reprezentând venituri de natură salarială, pentru care Curtea de Conturi sau alte instituţii cu atribuţii de control au constatat că au fost acordate cu crearea de prejudicii.

	
Art.3. – (1) La data intrării în vigoare a prezentei legi, încetează plata de către personalul prevăzut la art.1 a sumelor reprezentând venituri de natură salarială, pentru care Curtea de Conturi sau alte structuri/instituţii cu atribuţii de control au constatat că au fost acordate cu crearea de prejudicii, precum și orice formă de recuperare a acestora.
(2) Ordonatorii principali de credite au obligaţia de a recalcula salariul de bază şi celelalte elemente ale sistemului de salarizare de care beneficiază personalul prevăzut la art.1 aferente lunii în care intră în vigoare prezenta lege, prin eliminarea din cuantumul acestora a drepturilor constatate a fi acordate în mod necuvenit de către Curtea de Conturi sau alte structuri/instituţii cu atribuţii de control.

Autori: deputaţi Marius Budăi şi Adrian Solomon

	
Corelare cu modificările anterioare.







Pentru a avea o finalitate a procedurii de control. Dacă nu se prevede recalcularea, putem fi în situaţia în care, peste o anumită perioadă, să vină un nou control şi să constate menţinerea drepturilor în salariu acordate nelegal.

